CELEX: 32018R0276
Language: mt
Date: 2018-02-23 00:00:00
Title: Regolament ta' Implimentazzjoni tal-Kummissjoni (UE) 2018/276 tat-23 ta' Frar 2018 li jemenda r-Regolament ta' Implimentazzjoni (UE) Nru 215/2014 rigward bidliet għad-determinazzjoni ta' stadji importanti u miri għal indikaturi tal-eżiti fil-qafas ta' prestazzjoni għall-Fondi Strutturali u ta' Investiment Ewropej

24.2.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 54/4
            
         REGOLAMENT TA' IMPLIMENTAZZJONI TAL-KUMMISSJONI (UE) 2018/276
   tat-23 ta' Frar 2018
   li jemenda r-Regolament ta' Implimentazzjoni (UE) Nru 215/2014 rigward bidliet għad-determinazzjoni ta' stadji importanti u miri għal indikaturi tal-eżiti fil-qafas ta' prestazzjoni għall-Fondi Strutturali u ta' Investiment Ewropej
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (1), u b'mod partikolari l-ħames subparagrafu tal-Artikolu 22(7) tiegħu,
   Billi:
   
               (1)
            
            
               L-Artikolu 5(3) tar-Regolament ta' Implimentazzjoni tal-Kummissjoni (UE) Nru 215/2014 (2) jistabbilixxi rekwiżiti għad-determinazzjoni ta' stadji importanti u għanijiet għal indikaturi tal-eżiti fil-qafas ta' prestazzjoni għall-Fondi Strutturali u ta' Investiment Ewropej (“Fondi SIE”) differenti.
            
         
               (2)
            
            
               Ir-rekwiżiti stabbiliti fl-Artikolu 5(3) tar-Regolament ta' Implimentazzjoni (UE) Nru 215/2014 jissuġġerixxu li jenħtieġ li l-awtoritajiet ta' ġestjoni tal-Fond Ewropew għall-Iżvilupp Reġjonali, il-Fond ta' Koeżjoni u — f'każijiet magħżula - il-Fond Agrikolu Ewropew għall-Iżvilupp Rurali jirrapportaw biss eżiti fil-konfront ta' stadji importanti u għanijiet fil-qafas ta' prestazzjoni jekk dawn jitwasslu b'operazzjonijiet, fejn l-azzjonijiet kollha li jwasslu għal eżiti jkunu ġew implimentati bis-sħiħ.
            
         
               (3)
            
            
               Sabiex jiġu simplifikati l-proċeduri ta' rappurtar, tittejjeb iċ-ċertezza tad-dritt u jiġi żgurat li fil-kuntest tal-qafas ta' prestazzjoni l-kisba ta' stadju importanti jew għan għal indikatur tal-eżiti tista' tiġi vvalutata abbażi tad-dejta li l-aktar tirrifletti b'mod preċiż il-progress ta' implimentazzjoni, jenħtieġ li l-Artikolu 5(3) tar-Regolament ta' Implimentazzjoni (UE) Nru 215/2014 jiġi emendat biex jallinja r-rekwiżiti għall-Fondi SIE kollha.
            
         
               (4)
            
            
               Wara ż-żieda fir-riżorsi għall-Inizjattiva favur l-Impjieg taż-Żgħażagħ u l-estensjoni tagħha sa tmiem il-perjodu ta' programmazzjoni, jenħtieġ li l-Artikolu 7(4) tar-Regolament ta' Implimentazzjoni (UE) Nru 215/2014 jiġi emendat biex jistabbilixxi kif jenħtieġ li tiġi vvalutata l-kisba tal-miri.
            
         
               (5)
            
            
               Sabiex tkun tista' ssir l-applikazzjoni fil-pront tal-miżuri previsti, jenħtieġ li dan ir-Regolament jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
         
               (6)
            
            
               Il-miżuri li hemm provvediment dwarhom f'dan ir-Regolament huma bl-opinjoni tal-Kumitat għall-Koordinazzjoni u Fondi Ewropej Strutturali u ta' Investiment.
            
         
               (7)
            
            
               Għaldaqstant, jenħtieġ li r-Regolament ta' Implimentazzjoni (UE) Nru 215/2014 jiġi emendat skont dan,
            
         ADOTTAT DAN IR-REGOLAMENT:
   Artikolu 1
   Ir-Regolament ta' Implimentazzjoni (UE) Nru 215/2014 huwa emendat kif ġej:
   
               (1)
            
            
               L-Artikolu 5(3) huwa sostitwit b'dan li ġej:
               “3.   L-istadju importanti u l-mira għal indikatur tal-eżiti għandhom jirreferu għall-valuri miksuba mill-operazzjonijiet, fejn l-azzjonijiet kollha li jwasslu għal eżiti ġew implimentati bis-sħiħ, iżda li mhux neċessarjament saru l-pagamenti relatati kollha għalihom, jew għall-valuri miksuba minn operazzjonijiet li nbdew, iżda fejn għadhom għaddejjin azzjonijiet li jwasslu għal eżiti, jew għat-tnejn li huma.”
            
         
               (2)
            
            
               L-Artikolu 7(4) huwa sostitwit b'dan li ġej:
               “4.   Jekk ir-riżorsi għall-YEI huma programmati bħala parti minn ass prijoritarju skont l-Artikolu 18(c) tar-Regolament (UE) Nru 1304/2013, għandu jiġi stabbilit qafas ta' prestazzjoni separatament għall-YEI u l-kisba tal-stadji importanti u l-miri stabbiliti għall-YEI għandhom jiġu vvalutati separatament mill-parti l-oħra tal-ass prijoritarju.”
            
         Artikolu 2
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-23 ta' Frar 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 320.
   
      (2)  Ir-Regolament ta' Implimentazzjoni tal-Kummissjoni (UE) Nru 215/2014 tas-7 ta' Marzu 2014 li jistabbilixxi regoli għall-implimentazzjoni tar-Regolament (UE) Nru 1303/2013 tal-Parlament Ewropew u tal-Kunsill li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Ewropew Marittimu u tas-Sajd u li jistabbilixxi dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew Marittimu u tas-Sajd fir-rigward ta' metodoloġiji tal-appoġġ għat-tibdil fil-klima, id-determinazzjoni tal-istadji importanti u l-miri fil-qafas tal-prestazzjoni u n-nomenklatura ta' kategoriji ta' intervent għall-Fondi ta' Investiment Strutturali Ewropej (ĠU L 69, 8.3.2014, p. 65).